KIRJALLINEN KYSYMYS E-2758/99

esittäjä(t): Concepció Ferrer (PPE-DE) komissiolle

(18. tammikuuta 2000)

Aihe: Kiinan liittyminen WTO:hon

Yhdysvallat ja Kiina ovat hiljattain tehneet kahdenvälisen sopimuksen ehdoista, jotka koskevat Kiinan liittymistä WTO:hon. Kun otetaan huomioon vaikutukset, joita tällä sopimuksella voi olla eurooppalaisen tekstiili- ja vaatetusalan kannalta, koska Kiina on vaatetusalalla maailman suurin ja tekstiilien alalla toiseksi suurin viejä, voiko komissio esittää arvion edellä mainitun sopimuksen vaikutuksista Euroopan tekstiili-, vaatetus- ja nahka-alojen kannalta?

Miten komissio aikoo hoitaa Euroopan unionin ja Kiinan kahdenväliset neuvottelut, jotka liittyvät tämän liittymiseen WTO:hon kyseisillä aloilla?

Pascal Lamyn komission puolesta antama vastaus

(9. helmikuuta 2000)

Yhdysvaltojen ja Kiinan sopimus Kiinan liittymisestä Maailman kauppajärjestöön WTO:hon kuvastaa näiden sopimuspuolten kahdenvälistä näkemystä. Liittymisen lopullisista ehdoista päätetään WTO:ssa, erityisesti Kiinan liittymispöytäkirjaa käsittelevässä työryhmässä.

Komission käsitys Yhdysvaltojen ja Kiinan sopimuksesta tekstiili- ja vaatetusalan osalta on, että Yhdysvallat on myöntänyt Kiinalle tekstiili- ja vaatetustuotteita koskevan WTO-sopimuksen mukaiset edut liittymispäivästä alkaen, mukaan lukien 1. tammikuuta 2005, joka on asetettu määräpäiväksi soveltamisalan ulottamiselle kaikkiin tekstiili- ja vaatetustuotteita koskevan sopimuksen alaisiin tuotteisiin. Lisäksi Yhdysvaltojen ja Kiinan sopimuksessa ehdotetaan, että Yhdysvalloilla ja muilla WTO:n jäsenillä olisi 1. päivästä tammikuuta 2005 alkaen neljän vuoden ajan käytettävissään erityinen suojalauseke, joka koskee tekstiili- ja vaatetustuotteiden tuontia Kiinasta. Tämä suojalauseke vastaa pitkälti Yhdysvaltojen ja Kiinan voimassa olevan kahdenvälisen tekstiilisopimuksen suojalausekemääräyksiä.

Yleisesti ottaen komissio suhtautuu Yhdysvaltojen ja Kiinan sopimukseen myönteisesti ja pitää sitä merkittävänä askeleena kohti Kiinan WTO-jäsenyyttä. Sopimuksessa käsitellään Kiinan liittymistä WTO:hon kuitenkin vain Yhdysvaltojen näkökulmasta eikä siihen ole sisällytetty kaikkia yhteisön painopistealueita. Kiinan WTO-jäsenyyteen liittyy vielä kysymyksiä, jotka Kiinan ja yhteisön on ratkaistava kahdenvälisissä jatkoneuvotteluissa.

Kiina on yhteisön suurin tekstiili- ja vaatetustuotteiden toimittaja, johon sovelletaan määrällisiä rajoituksia, ja Kiinan vuosittaisen tuonnin arvo on noin 7 miljoonaa euroa. Tekstiili- ja vaatetustuotteita koskevan sopimuksen soveltaminen Kiinaan merkitsisi kilpailun kiristymistä, ei ainoastaan eurooppalaisen teollisuuden kannalta vaan erityisesti myös niiden viejien kesken, jotka toimittavat yhteisöön alemman hintaluokan tekstiili- ja vaatetustuotteita. Kiina on myös erittäin laaja mahdollinen markkina-alue tekstiili- ja vaatetusteollisuudelle. Yhteisön vienti Kiinaan on kuitenkin vain noin 300 miljoonaa euroa vuodessa, mikä

johtuu pääasiassa Kiinan markkinoiden sulkeutuneisuudesta. Tämän vuoksi yhteisön päästrategiana kyseisten alojen osalta on varmistaa, että Kiinan liittyminen WTO:hon johtaa tasapainoiseen tulokseen erityisesti siten, että yhteisön viejien mahdollisuudet päästä Kiinan markkinoille lisääntyvät huomattavasti.